khistorydata/jeongjo-sjw-relations huggingface dataset:
정조 7년
癸卯七月三十日辰時。上御誠正閣。左承旨入侍時。行左承旨李亨逵。假注書金孝建。記注官金鳳顯。記事官李祖承。以次進伏訖。上曰。昨年畿營請得米穀爲幾何乎。亨逵曰。北漢米請得爲一千五百石內。一千三百石持來。江華米所得一千五百石。只取千一百石矣。上曰。今年則畿伯將何以爲計云耶。亨逵曰。豊歉姑未辨。故方此趑趄。而大體言之。則兩西無移轉之穀。三南已辨慘凶。雖欲請得。無處可得。只有原春一道或可推移。而言念此事。誠爲悶然矣。上命書傳敎曰。雨勢姑未止息。晩炎近復愈甚。明日景慕宮秋亨大祭動駕時。軍兵着甲冑一款除之事。分付。上曰。左副承旨許遞。出榻敎上命書傳敎曰。親祭齋宿隔宵。進幣瓚爵官薦俎官。不可不備員淸齋。政官牌招開政。亨逵啓曰。今日承旨當爲備員齋宿。而左副承旨李邦榮。不爲仕進。故纔請牌招。而批旨未下。敢此仰達矣。上曰。然則許遞。今日政差出。可也。出擧條上曰。憲府議處。亦有私罪否。亨逵曰。臣未諳式例矣。上命注書知入。賤臣承命出來。以只有公罪。無私罪議處之規。還入。微稟。上曰。奠幣瓚爵官差出甚急。政官照律草記催促。賤臣出來傳命。上命書傳敎曰。發遣吏郞諸執事。淸齋與否。摘奸以來。上命退。承史以次退出。
정조 7년
癸卯七月三十日巳時。上御誠正閣。禮房承旨入侍時。右承旨李在學。假注書金孝建。記事官李祖承尹行任。以次進伏訖。上曰。俄者政官牌招傳敎。斯速頒布。而其中奠幣瓚爵官句語抹去。頒布之意。分付。賤臣承命出傳。上曰。政官入來與否。知入。賤臣承命出來。以姑未入來之意。還奏。上命書榻敎曰。進御加味正氣湯一貼煎入。上命退。承史以次退出。
정조 7년
癸卯七月三十日申時。上御誠正閣。藥房三提調請對入侍時。藥房都提調徐命善。提調鄭民始。行都承旨尹塾。假注書徐瀅修。記事官李崑秀尹行任。以次進伏訖。命善進前曰。伏聞掌務官之言。正氣散煎入云。聖體或有不安節耶。下情不勝驚慮。敢此。求對矣。上曰。非正氣散。乃正氣湯。不過消滯之劑。諸節則一樣矣。命善曰。炎令未退。霖雨頻仍。明日動駕。實爲悶迫。況此湯劑進御之時。徹宵勞動。恐有乖於大聖人愼疾之義。更加三思。特命攝儀。千萬伏望。上曰。連未躬將。今番則必欲親行矣。民始曰。換節之時。節宣最難。況伏聞氣度未調。此時勞動。豈不悶迫乎。命善曰。今年之內。亦有冬享。一番攝行。豈有歉於情禮乎。上曰。此藥則乃是常服之劑。未必爲對症而投。且當自量凡百。不至難强。然後親行。卿等勿慮也。命善曰。前亦有省牲省器。而攝儀之例矣。上曰。明當觀勢爲之矣。命善曰。醫官待令診候。何如。上曰。不必診候矣。民始曰。今日日再煎入。明日則何以爲之乎。上曰。明日亦欲服一貼矣。近日氣度不調之時。每加自量。而服香砂之屬。則輒有效。此豈非當劑乎。命善曰。降氣之劑。亦不可過進者。吳道炯康命吉丁文壽招入。問入蔘當否。何如。上。可之。賤臣承命出。與醫官吳道炯康命吉丁文壽偕入。上命諸醫診候。道炯診候訖。奏曰。日再進服。則似過。只一日進一貼。恐爲適中矣。命善曰。然則每日申後。進御一貼。似好。而人蔘不可不加入矣。上曰。以便香附爲君。而順氣化痰湯。入人蔘服之。則似好矣。民始。以問諸醫。諸醫不能誦方文。民始曰。退出後。詳考方文。議定以入。今日則以加味正氣湯。更爲煎入。何如。上。可之。出榻敎仍敎曰。予於近日。不能醫國。故欲醫身矣。醫官先退。民始曰。內局蔘弊誠可悶。今番亦將別貿以用矣。上曰。內局蔘弊。將何以處之乎。命善曰。實無救弊之方矣。上曰。綏吉園丁字閣。自戶曹使之修改。惠廳則無上下者否。民始曰。別無儲置米會減之事矣。上曰。不入政官書啓。而先入吏判薦望。何也。問于政官以奏。賤臣出問還。奏曰。前例如此云矣。上曰。不爲開政。而先往受薦。安有如此政格乎。命善曰。前例豈有如此之理乎。假使有之。必是謬例矣。上曰。近來政官。一番申飭。輒皆引義。推緘滿囊之意。安在。李命植事。非矣。命善曰。自上處分。何敢撕涯乎。上命書傳敎曰。寶劍望筒及守宮望筒。無以備員點下。陣上進去人及分提調摠管竝許遞。與未差之代。前望單子入之。待下批牌招。望筒使之改修正以入。仍命退。諸臣以次退出。
정조 7년
癸卯七月三十日申時。上御誠正閣。承旨入侍時。右副承旨林錫喆。假注書金孝建。記事官李崑秀尹行任。以次進伏訖。上命書傳敎曰。大臣旣以此引義。因兼帶事。仍遞本職。緊任事面。亦有不可。況今享日隔宵。而吏戶判前望。在京無故人甚少。以此以彼。仍亦無妨。前吏曹判書徐浩修。戶曹判書徐有隣仍任。又命書傳敎曰。不可一敍一否。大抵伊日做錯事由。下僚之最初失着。今何必區別。前備局有司堂上金華鎭徐浩修徐有隣趙時俊竝敍用。仍以減下。徒長其占便之心。竝令仍察有司。此後着意修擧。上曰。吏戶判備局有司堂上竝牌招。出榻敎上命書傳敎曰。政官之旣不呈書啓。又不到政堂。直自闕門。徑往受薦。無去來之政望。忽地入啓。擧措顚倒。所失非細。當該銓官。從重推考。又命書傳敎曰。進幣瓚爵官薦俎官。本職仍任下批。然後可以出肅淸齋。望筒卽爲啓下。上曰。吏房代房承旨入侍。賤臣出來傳命。右承旨李在學追入進伏。上曰。右副承旨先退。可也。上命注書曰。吏戶判口傳擧行。其有前例與否。問于開政政官以入。賤臣出來傳命。以無前例之意。還奏。上曰。旣無前例。何爲創出新規。吏判雖急於開政。口傳啓下。而戶判則宜待判書入來。而混同書入。果是何意。委折詳悉問入。賤臣承命出傳。還奏以不知規例。做此失着。惶恐待罪云矣。上曰。政官親自來言乎。賤臣對曰。使下吏傳達矣。上命書傳敎曰。今日政官事。可謂愈往愈甚。仍任下批。除非特敎。元無口傳之例。而政官旣在政廳。長堂下批。口傳擧行。大是壞例之擧。至於戶判下批。則宜待長堂開政。而不問其去就。混同書入。又何等怪底事也。凡於長堂差出之政。受薦後。始入政望。開政前。先請命招。卽是銓家不易之規。而此銓堂則前政後政。必欲一切抛却。長堂未出之時。不受薦而先出。閑漫窠闕。長堂旣出之後。不請牌而徑入。許多望筒。如許政格。古有是否。此猶不足。提問之下。忽使曹吏。傳致待罪之意於傳命之注書。要令入奏。節節昏錯。無非貽羞。到今緘推與越捧。無足以懲其失。吏曹參判李敬養。淮陽府使除授。參議黃昇源。加平郡守除授。使之當日辭朝。時任府使郡守遞付京職。目擊似此。擧措默嘿而已。初不欲開口論警。俄者提飭之意。果安在哉。該房承旨遞差。上命退。承史以次退出。
정조 7년
癸卯七月三十日酉時。上御誠正閣。吏房承旨與下直守令入侍時。右承旨李在學。假注書徐瀅修。記事官李崑秀尹行任。淮陽府使李敬養。加平郡守黃昇源。以次進伏訖。上命進前。敬養進前。上問職姓名。對曰。淮陽府使臣李敬養也。昇源進前。上問職姓名。對曰。加平郡守臣黃昇源也。上問七事訖。上曰。下去爲治。必如前倅。可也。淮陽地僻事閑。可以將往乎。敬養曰。當將往矣。上曰。不猶愈於吏參之夙夜奔奏乎。敬養曰。偏荷聖恩。得以便養。感祝無地矣。上曰。昨今事何爲至此。敬養曰。隨事顚錯。惶悚無地矣。上曰。加平亦當率眷乎。昇源曰。下去後。當觀勢爲之矣。上曰。稍去淸涼之地。亦可少休矣。命宣諭後先退。仍命政望催促。窠闕使之盡爲差出。賤臣承命出傳。還入進伏。上命書傳敎曰。本職則旣皆仍任。在外參贊許遞。前參贊金華鎭仍任。書訖。命退。諸臣以次退出。
정조 7년
行都承旨沈豐之隨駕宿。行左承旨李亨逵隨駕直。行右承旨鄭志儉隨駕宿。左副承旨李在學隨駕直。右副承旨林錫喆隨駕宿。同副承旨趙尙鎭隨駕宿。注書二員未差。假注書徐瀅修隨駕宿金孝健隨駕直。事變假注書金良倜守宮直。
정조 7년
上在景慕宮。停常參經筵。
정조 7년
傳于鄭志儉曰。導駕進去摠管。在外摠管許遞。前望單子入之。待下批寶劍單子。改修正以入。
정조 7년
副摠管前望單子入之。尹塾金尙集落點。
정조 7년
癸卯八月初一日辰時。上詣景慕宮。擧動入侍時。行都承旨沈豐之。行左承旨李亨逵。行右承旨鄭志儉。左副承旨李在學。右副承旨林錫喆。同副承旨趙尙鎭。假注書徐瀅修金孝建。記事官李祖承李崑秀。以次序立于協陽門外。左通禮跪啓請乘輿。上具遠遊冠絳紗袍。出宮。從弘化門。宗親文武百官。俱以朝服隨駕。至宗廟前路。通禮啓請降輿。上降輿。通禮啓請升輿。上升輿。過於義洞洞口。領府事金相喆。祗迎于路左。上命史官傳諭曰。卿何不參班。到此祗迎乎。往參班次。似無不可矣。賤臣承命往傳。以不勝惶恐。無辭仰達之意還奏。上至景慕宮。通禮啓請下輿入宮。上下輿入齋殿。行望廟禮。具冕服執圭以出。左右通禮前導。詣拜位。引儀引百官入就位。上再拜。百官皆再拜行禮訖。引詣廟內奉審。又親行省牲省器如禮訖。還入齋殿。上曰。都承旨不離班次。董飭諸僚。上曰。右承旨入侍。志儉進前。龍輔弼修追入。上曰。今日社稷受誓戒。何處爲之乎。志儉曰。爲之於議政府矣。午時。上曰。都承旨入侍。豐之進前。上曰。湯劑持來乎。豐之曰。都提調與提調。持湯劑待令矣。上曰。入侍。都提調徐命善。提調鄭民始。以次進伏。命善曰。今日湯劑。依例煎入乎。上曰。姑爲退待。好矣。民始曰。率醫官煎藥以待乎。上曰。依此爲之。命善曰。凌晨勞動。晩熱此酷。聖體不瑕有損。湯劑加減煎入乎。上曰。好矣。仍命書榻敎曰。進御加味正氣湯停止。加減順氣化痰湯。自今日煎入。酉時。上曰。右副承旨入侍。錫喆進前。上曰。左承旨左副承旨入侍。亨逵在學等進前。在學曰。每當移蹕經宿之時。若有闕門開閉之事。則自行在所。送標信。使守宮承旨。啓請慈旨。以爲開閉。乃是應行之規。而至於大駕還宮時。則當待先廂之到闕外。直爲開門。初無標信之可論。而近來或有請送標信之例。此事。不可無一番稟定。凡於動駕回鑾時。若或侵夜。則隨駕承旨。以某門先開之意。臨時經稟後。言送於守宮承旨。以爲開門之地事。定式施行。何如。上曰。依爲之。出擧條上曰。副摠管尹塾。口傳付軍職。出榻敎又命書榻敎曰。新除授副摠管。牌招察任。上曰。諸承旨。與閣臣入侍。豐之等。與諸閣臣。以次進前。上曰。今日似有雨意。蒸鬱異甚。年事果爲何如云耶。豐之等曰。今日則似不雨下。而年事則比昨年稍勝云矣。上曰。起刀斗令懸燈。取稟等節。軍士房承旨。依例擧行之意。分付。上曰。副摠管皆已來待乎。孝建承命出來。以尹塾已爲入來之意還奏。上曰。本宮守僕輩皆招入。孝建承命出。率守僕八名還入。上下詢姓名後。使之各誦笏記。因命曰。汝等着實肄習。仍命出後。又命承史退出。諸臣以次退。
정조 7년
癸卯八月初一日四更一點。上詣景慕宮。親祭入侍時。行都承旨沈豐之。行左承旨李亨逵。行右承旨鄭志儉。左副承旨李在學。右副承旨林錫喆。同副承旨趙尙鎭。假注書徐瀅修金孝建。記事官李祖承李崑秀。以次侍立。上具遠遊冠絳紗袍。出齋殿。香室官。捧香祝。授禮房承旨。禮房承旨。傳捧跪進。上親押訖。豐之捧香祝。授香室官。通禮啓請就位。上改具冕服。執圭行禮如儀。上曰。堂上之樂。不成貌樣。節調失次。作止不一。此皆不爲肄習之致。掌樂提調竝罷職。上曰。享事利成。俄者掌樂提調罷職之命。姑爲安徐。上入小次。命曰。軍士房承旨。與掌樂提調入侍。在學。與掌樂提調鄭昌聖進伏。上曰。近日專不習樂。莫重享禮。節奏多錯。是豈成說乎。昌聖曰。此皆臣不職之罪也。上仍命還宮。左右通禮。啓請升輿。上具遠遊冠絳紗袍。升輿出齋殿外。百官以下。仍以朝服。先就洞口外序立。承史以次隨駕。上曰。假通禮。不爲待令。極爲駭然。問名以入。在學曰。儀賓都事臣李義福也。上曰。行步怠慢。擧措顚錯。微末小官。焉敢乃爾。亨逵曰。儀賓都事李義福。以假通禮。未及待令於宮門。且行步之際。擧措極爲駭然。不可無警。從重推考。何如。上曰。依爲之。出擧條在學曰。別雲劍洪秀輔。尙不入來。實差鄭好仁。自受誓戒之所。直爲還家。雲劍不備。何以變通乎。上曰。豈有如許道理。使之走馬進來。趁還宮待令之意。分付。兵曹判書李𡊠曰。行副司直洪秀輔。別雲劍受點之後。諉以誓戒之進參。經先歸家。屢度催促。終不入來。誓戒罷後。猶可赴班。則莫重侍衛。無端不參。事體所在。誠極未安。推考警責。何如。上曰。實差之鄭好仁。猶先徑還。預差不足深責。然事體所在。不可仍以置之。依爲之。出擧條上曰。不入來摠管鄭好仁洪秀輔。使之待令於金虎門外。捧緘辭以聞。上至弘化門外。使宣傳官。勞問于隨駕軍兵。從弘化門。由協陽門還內。諸臣以次退出。
정조 7년
行都承旨沈豐之坐。行左承旨李亨逵坐。行右承旨鄭志儉內閣進。左副承旨李在學坐。右副承旨林錫喆坐直。同副承旨趙尙鎭坐直。注書二員未差。假注書徐瀅修仕金孝建仕直。事變假注書金良倜仕。
정조 7년
鄭志儉啓曰。明日常參經筵。取稟。傳曰。停。
정조 7년
李在學啓曰。御營廳將官來言。今日本廳軍兵。日次私習云矣。敢啓。傳曰。停
정조 7년
傳于沈豐之曰。戶房承旨推考房承旨入侍。
정조 7년
李在學啓曰。行司直鄭好仁處。問啓事。命下矣。問于鄭好仁處。則以爲。臣見差社稷秋享大祭亞獻官。爲參受誓戒。別雲劍以預差陞實。進往議政府。四更三點。誓戒罷後。將詣祗迎班。行到鍾街。則植炬已燃。行鼓方動。鍾街之於祗迎班。相距稍間。勢難趁參。故欲進未進。絗路上。終未免經歸私次。以至於自速問啓之命。莫非臣昏謬稽滯之罪也。惶懍隕越。鑽地不得。罔知所達云矣。敢啓。傳曰。享禮禮畢。在於五更。而還宮初嚴啓。下於罷漏稍久後。則四更三點。燃炬行鼓之說。何其爽實之甚也。況別雲劍之不備。已知禮畢前徑歸。而身爲崇品重臣。犯此占便之罪。及其詢問之下。反欲掩滯。非不欲更令問啓。而所可惜者。如是之際。朝廷擧措。日就貽羞故耳。問啓姑不指一下敎。而押班監察。不卽率獻官以下。來參動駕之班者。極爲駭然。重臣不足深責。臺監。不可無罪。問名拿處。
정조 7년
李亨逵啓曰。文臣製述。初四日爲之事。命下矣。處所。以何處爲之乎。敢稟。傳曰。仁政殿爲之。
정조 7년
李亨逵啓曰。抄啓文臣親試。初五日爲之事。命下矣。處所。以何處爲之乎。敢稟。傳曰。便殿爲之。
정조 7년
以全羅監司民家漂壓狀啓。傳于李在學曰。四邑民戶。或水沈或頹壓。雖有多寡之別。而向因極無爲冷。方講救焚之政。旋致極備之災。有此墊溺之患。到今不必膠守常例。無待本道恤典狀聞。卽令該道伯。嚴飭各該邑。依日前嶺南例。加給穀包。仍卽着意撫摩。期於奠接事。令戶曹。措辭嚴飭道伯。
정조 7년
以禁府張益起等囚單子。傳于林錫喆曰。滯囚可悶。今日開坐。捧拱以入。
정조 7년
李亨逵。以奎章閣言啓曰。璿源譜略奉安奉謨堂及御筆懸板奉揭奎章閣日字。令日官推擇。則今八月初八日初九日爲吉云。以何日擧行乎。敢稟。傳曰。初八日爲之。
정조 7년
李亨逵。以觀象監官員。以領事提調意啓曰。胎峯三望中。原州段。無頉安穩之意。頃已依該道所報草記。而春川段。更令該府看審矣。該府使。更爲看審。則水淸嶺下。舊有院宇。或稱水淸嶺。或稱水淸院。而癸丑翁主阿只氏藏胎峯後。二百一十步許。又有中峯。雖無傳來可據之蹟。地名旣不相左。此外更無他處近似於胎峯者。而以子坐午向泛鐵。則向背。與主峯入首處。不無差間。峯之上下各六十步許。俱有民塚一處云。三陟平陵驛段。該府使。馳往看審。則舊郵基三十步許。有胎峯指點處。而峯形雖不高秀。體樣極其端正。而峯頂有四穴。穴可容拳。深爲尺餘。未知何由而成坎云。三處形止。今旣俱到。而以報辭觀之。春川之坐向差偏。三陟之頂上有穴。俱不無可疑之端。何以爲之。敢稟。傳曰。依筵敎爲之。李亨逵。以觀象監官員。以領事提調意啓曰。原州胎峯看審事。發送相地官李命求矣。卽者李命求。看審後還來。以爲龍氣福厚。星體尊嚴。四山得宜。兩水合吉。峯容秀聳。穴處端平。吉氣所鍾。可謂億萬世長久之地。而前後左右。一無相礙云矣。敢啓。傳曰。知道。
정조 7년
李在學。以兵曹言啓曰。卽接西道參軍牒報。則訓鍊都監所授白岳山西邊近處體城四間許頹圮云。令繕工監。爲先把子圍排。自分授軍門。急速修築。而把守軍兵。亦令該軍門。量宜定送。限改築間。各別守直之意。分付。何如。傳曰。允。
정조 7년
趙尙鎭。以訓鍊都監言啓曰。都監分授都城白岳山西邊近處體城四間許頹圮。令該軍門。急速修築。而把守軍兵。量宜定送。限修築間。各別守直事。自兵曹草記矣。今日爲始。砲手二十名。將校率領輪回守直之意。敢啓。傳曰。知道。
정조 7년
趙尙鎭。以訓鍊都監言啓曰。禁漏北邊宮墻頹圮處。今已畢築。把守軍兵。還入直所之意。敢啓。傳曰。知道。
정조 7년
趙尙鎭。以訓鍊都監禁衛營御營廳言啓曰。禁衛營字內拱北門南邊宮墻頹圮處。今已畢築。把守軍。還入直所之意。敢啓。傳曰。知道。
정조 7년
趙尙鎭。以禁衛營言啓曰。本營分授崇禮門南邊體城頹圮處。改築時所入石子。今月初三日爲始。東郊蘆原近處。浮出取用之意。敢啓。傳曰。知道。
정조 7년
林錫喆。以義禁府言啓曰。知世浦前萬戶申圭張益起金就漢陸昌漢李新興金廷龍。玉浦前萬戶廉億齡金行源金澤瑞李弼邦。永登前萬戶崔昌文李思訥卞慶基嚴萬崙李裕蕃崔興根宋文佐金禹澤。加背梁前萬戶吳尙權李奎廷李大興石鍊光金景祚金東臣等拿問處之。開雲浦前萬戶金鼎象金振演金興魯權衡彬崔仁得曺允祥等。拿問定罪事。傳旨。啓下矣。張益起陸昌漢李新興金廷龍廉億齡金澤瑞李弼邦李思訥李裕蕃崔興根宋文佐金禹澤李奎廷李大興金景祚崔仁得等。今方待命。竝拿囚。申圭崔昌文吳尙權曺允祥等。自任所未及上來。金行源。時在京畿江華地。權衡彬。時在高陽地。石鍊光。時在慶尙道昌原地。金東臣。時在尙州地。金興魯。時在原春道洪川地。依例發遣府書吏羅將竝拿來。金就漢卞慶基嚴萬崙金鼎象金振演等。旣己身故云。勿論。何如。傳曰。允。待待命拿囚。
정조 7년
林錫喆。以義禁府言啓曰。知世浦前萬戶李宗倫。加背梁前萬戶金宗海等。拿問定罪事。傳旨。啓下矣。李宗倫。今方待命。卽爲拿囚。金宗海旣己身故。勿論。何如。傳曰。允。
정조 7년
大司憲洪良浩。副應敎洪文泳。持平李秀夏李壽咸。副校理李太亨吳泰賢。正言李思祚。修撰李錫夏。副修撰姜彝正啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲洪良浩。持平李秀夏李壽咸。正言李思祚啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西邊獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
持平李秀夏啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請副司直申尙權。亟施屛裔之典。答府曰。不允。第四件事。五件事。十件事。亟停勿煩。
정조 7년
正言李思祚啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王法。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽等。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事。五件事。亟停勿煩。
정조 7년
大司憲洪良浩箚曰。伏以。昨者聞一妄男子。偸擊街鍾。驚惑衆聽。誠無前之變怪也。夫街鍾之設。所以警昏曉之作息。定城門之開閉。有國之所重。亞於烽燧。故撾擊有定時。晨夜有常數。雖監守之卒。先時與後時。厥罪罔赦。今此人。稱以士族。異於愚蠢賤氓。而日未昏暮。潛入偸擊。聲動街巷。人皆駭愕。問其由。則托以獻芹。聽其言。則頗似顚狂。雖未知隱情之有無。而論其所犯。誠至重矣。設使言貌謊亂。不似平人。而苟未至於不辨水火。則不容置而不問。以啓無窮之弊也。況今紀綱凌夷。堂陛不嚴。小民不畏朝廷。微事輒欲上聞。甚至於縱火烽臺者有之。撞鼓掖門者有之。而猶不嚴懲。馴致于此。變怪之作。將無所不有。豈可恕其愚騃。謂以過誤。而不之罪乎。臣謂擊鍾人尹光瑠。亟命該曹。更加究問。照法嚴處。以爲防微杜漸之道焉。取進止。答曰。省箚具悉。昔有撞光化門鍾者。聖祖有敎。若曰如此。負屈不伸者必多。乃命罷掌鼓者職。此事昭載寶鑑。蓋光化之鍾。非動駕非吹角之時。無或用之。聖朝處分。不及於撞鍾人。日前湖人事。聞非常性云云。更令屢加究問。徒近屑越之歸。況自該廳。已行嚴覈者耶。
정조 7년
全羅監司趙時偉疏曰。伏以。以臣之至愚極陋。雖係閑漫職任。動輒生疣。重藩委寄。尤豈有一半分承當之望。而義分是懼。逃遁不得。冒據匪據。一月二月。居然五箇月矣。識慮淺劣。尋常詞訟。無以剖決。文辭短拙。前後啓狀。多露醜拙。日夕怵畏。如隕淵谷。今年旱暵。本道最甚。沿海尤酷。每一農形之登聞。仰貽宵旰之過慮。苟究招咎之祟。專由分憂之臣。而廼者周旱之爲災。冞勤殷野之自責。初二日絲綸之所頒下者。諄懇惻怛。天神允孚。左右詢諮。芻蕘是擇。須臾而畿甸。有均霑之喜。未幾而南湖得普洽之澤。冥應之理。捷於影響。蘇枯之色。敏於蒲蘆。而敬天之誠。恤民之念。得雨而若未得雨時。申命中外。各陳忠愛。搢紳大夫。奔走獻誠。公車委積。廟堂覆奏。都兪吁咈。至象可觀。臣雖愚昧。罔有知覺。而適際斯會。猥叨重寄。若以陳芻爲嫌。而不思執藝之義。則是負聖恩也。虧臣職也。臣豈忍爲此哉。第念臣之所按一路。連十餘城邑。跨數千里地界。流來積痼之弊。及今釐革之端。政所謂難遍而疏擧者。只知其說弊。不思其捄弊。則反未若姑捨之爲愈。謹就目下災邑民隱之最矜悶者。敢此贅陳焉。本道兩朔被旱。百穀受病。群望遍禱。殆無虛邑。如非是月初旬之甘霔。則一路年事。幾乎大無。而幸於得霈之後。依山諸邑。方有有秋之漸若其非山非野。僅能移插處。毋論左右沿。枯涸者勃興。萎黃者頓變。繼此而雨暘俱順。風霜無災。則庶幾有食實之望。但浦海最近。水源不敷之十數邑。則或有初未下種。而全坪俱荒者。或有纔移卽乾而晩雨無益者。陳處雜播。非不董飭。汚下之地。莫可代種。旱田沙瘠。業已枯損。而惟正之稅。尙有不足。未及秋成。流散相續。若到冬春。懷集無策。向日惻傷之敎。悉諭窮民前頭蠲恤之典。何待煩陳。況今災實未分等之前。姑不敢指擧某邑。仰請某事。而試以民狀之裹足來訴者。邑牒之鎭日申報者。參以愚臣所見。則一曰各宮各司。屯庄之從實執災也。一曰各營各寺。上納之權減情債也。宮房寺司之有土收稅者。多在於沿海各邑。而諸島土地。苟非折受摠是開屯。每歲宮監寺差輩。上納元數之外。必思利己之別剩。不問登歉。惟事椎剝。京司之人。但知督迫。土在之官。莫可禁制。白地徵斂之怨。何歲不然。矧今濱海斥鹵之地。一望陳荒。島中失農之民。四面流離。秋後導掌。如前下來。依舊徵稅。則已陳之土。何地索租。垂死之民。何物應稅。沿民之獨被災荒。挽近所無。有司之臣。猶且不恤經費。曲思蠲免。惟彼宮屯寺田。不問災實。不計嬴縮。視若常歲。一直準徵。則惟此連陸之民。雖或陳訴於營邑。而唉彼絶島之氓。無可控冤。曷堪誅求。臣意則沿海被災最甚之邑。則待各所京差之下來。該守令。眼同査頉。無或專委。而今秋檢田時。爲先査閱。從實報營。以爲來頭憑驗之地。海島稍遠處。則官長雖不得入去。別定鄕邑。隨起隨稅。毋使虛實相蒙。恐爲災邑之急先務也。至若荒歲軍民之尺布分錢。辛苦可憐之狀。蔀屋雖遠。廈氈孔邇。陞戶停抄之敎。言言曲恤。字字悉燭。諸道窮民。擧蒙紓力之澤。而見今各樣軍布之當納者。秋冬最多。一疋應納之外。京司情債。該吏路需之別般徵民者。幾至一緍之多。此是平歲應入之費。而京外官長之所不禁者。臣嘗待罪軍郞。備知元人情恒定之規。此乃吏隷輩口吻中物耳。如或一切禁斷。則非但行之不得。抑亦害有所歸。故原例情債。決知其不可戔削。今此十數邑濱死軍民。則其所顧恤之道。不可以常年常例論。元納身布。則軍國經用。關係至重。雖不敢輕議進退。而至於剩數浮費之用。固不當永久革罷。亦不宜通同減除。而就此尤甚十數邑。限今秋明夏。上納元數及駄價外。姑令權禁。以除荒歲倒懸之急。有不可已也。此時應旨之言。豈無他切時要說。而京屯之執災。言若太早。情錢之權蠲。語涉至瑣。然而災邑民情。除得一分之費。便有九分之益。況此屯民白徵。貧丁剩費。最爲切肥之苦及時之惠。伏願亟下臣章。趁今通變焉。噫。湖南災處之止此十數邑。比臣初料。亦云幸甚。而若其失所仳㒧之民。殆將爲幾十萬生靈。則賙飢恤窮之策。當如救焚拯溺之急。而此則姑待分等之修啓。必有廟堂之商確。臣不敢妄陳勦說。徑請恩澤。而好問之聖心。不啻如渴。救荒之賤言。徒歸不誠。此尤臣之罪也。久任責成。京司尙然而況外官乎。湖南諸邑。大抵難治。而左右沿海。民俗詐而爭訟健。倉庫虛而弊瘼滋。且近來均廳漁稅之徵。虛實相眩。矯捄尤急。而歷數近海郡縣。全是文武應差之窠。而文之以侍從差遣者。甫過一周。便作瓜限。武之有履歷除拜者。才經數考。亦多陞移。以此之故。遞易無常。迎送相望。遞易之際。吏緣爲奸。迎送之時。民受其病。最是積逋之未了。舊簿之虛擁。俱在沿邑。而山縣則罕有。此無他。沿邑之文武。遞易頻。而山縣之蔭官。在任久故也。臣意則沿邊文武之窠。間以蔭官交差。使之久任而責成。則蘇殘祛瘼。必有所益。而如以官制之更張爲難。則毋論文武。五考前。無得遷移。定爲恒式。斷不可已也。省疏具悉。應旨諸條。俱係民隱。令廟堂稟處。
정조 7년
癸卯八月初二日辰時。上御誠正閣。戶房承旨入侍時。同副承旨趙尙鎭。假注書金孝建。記事官李祖承李崑秀。以次進伏訖。上曰。軍士房承旨入侍。賤臣出來傳命。與右副承旨林錫喆偕入進伏。上曰。戶房先出。詳考度支恤典戶數式例。及鄭好仁不參班列之意。問啓書入。尙鎭。承命先退。上命書傳敎曰。向來點下於此窠。旋卽呈遞。意謂病故之適然。昨聞承宣言。以無敦寧之故。今雖復叨。亦在應遞之科云。此人自桂坊時。已知該洽。且有編摩之冊子。蓋欲一番召見。敦寧主簿安鼎福。令該曹。他司閑窠相換。又命書傳敎曰。行在。無異闕內。則享所旣入別省記。還宮後。不必更爲出去。待門仕進。今曉諸承宣。還宮後出去云。左承旨最是久勤。且諳前例。新入生疎之諸僚。何不提誨。此事不可無一定之式。今後院中諸僚。相議停當。指一筵稟後。依此施行。上曰。抄啓文臣親試。初五日爲之。文臣製述。初四日爲之。武臣專經試射。初六日爲之。出榻敎上命書備局草記批答。上曰。鄭好仁方在何處云耶。錫喆曰。在備邊司云矣。上曰。昨日不參雲劍。已極駭然。又以待罪爲名。而偃坐府衙云者。無嚴甚矣。錫喆曰。萬萬可駭。且其問啓措辭。專事粧撰矣。上命注書曰。待罪之臣。偃然坐在備局。是何道理耶。使同副承旨問入。而問啓。則徒增羞恥。以言辭問入。賤臣承命出傳後。還入。上曰。招致備郞。問其容接待罪備堂之意以入。賤臣承命出問後。以郞廳不得退却堂上。故果爲容接之意。還奏。上命退。承史以次退出。
정조 7년
癸卯八月初二日申時。上御誠正閣。右副承旨入侍時。右副承旨林錫喆。假注書金孝建。記事官李崑秀尹行任。以次進伏訖。上曰。寶鑑中光化門擊鼓事。使同副承旨覓納。賤臣承命出傳。上命書傳敎曰。向來辭疏下批後。闕然者屢月矣。招來之意。予豈一日忘諸懷也。第念將攝之中。有難當暑登途。而近侍來往。貽弊廚傳。徒添不安之端。故月前堂疏。亦可見輿情之想望。而迄無敦迫之擧者。槪以此也。爾之一向難進。亦豈無所執哉。誠以世道國事。莫可着手。而予之誠禮。亦有所未至故耳。反顧慙恧。無以爲喩。而幼學壯行。儒者之常事。同休共戚。世臣之本分。斂手却步。越視秦瘠。夫豈君子之所忍爲哉。此予所以爲爾慨然者也。嗚呼。今日國事。可謂毛髦皆病。而只擧大者言之。百度委靡而淬勵無望。諸路歉荒而接濟沒策。朝象則泮渙。民生則困瘁。譬如元氣漸削。日就膏肓。宜乎良醫之望而走也。然而予雖否德。豈無一治之意哉。祗緣共理無人。事不如志。遂至於茫無津涯。靡所止泊。則所急者。唯副手梢工耳。見今旌招之列。皆已零落。林下宿德。唯爾在耳。敦風勵世。扶傾支危之責。將誰歸哉。況今元子定號。蒙養宜早。輔導之方。亶係儒賢之造朝。爾若念及於斯。則當不待予言之畢。而幡然改圖也。俄以薦進儒士之意。申及於廟堂。而儒賢出處。爲世標準。若復固守遐志。終不勉回。則雖使干旌玉帛。日加於巖穴。孰肯挺身出膺耶。是則由爾一人之難進。而將未見彙征之美。豈不重可悶哉。新涼初生。宿疴庶蘇。此時跋涉。想不至難强。玆不得不更布心腹之諭。爾其勿復控辭。從近上來。以副予如渴之望。仍傳曰。此敦諭。遣史官。傳諭于敦寧都正兪彦鏶處。上命退。承史以次退出。
정조 7년
行都承旨沈豐之坐。行左承旨李亨逵坐直。行右承旨鄭志儉內閣進。左副承旨李在學坐。右副承旨林錫喆坐。同副承旨趙尙鎭坐直。注書二員未差。假注書李暾病金孝建仕直。事變假注書朴能源仕。
정조 7년
李亨逵啓曰。明日文臣製述。再明日抄啓文臣親試。三明日堂下武臣試射。相値視事。頉稟。傳曰。知道。
정조 7년
藥房都提調徐命善。提調鄭民始。副提調沈豐之啓曰。閟宮親祼。誠禮克伸。淸蹕曉旋。勞動旣多。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。
정조 7년
傳于林錫喆曰。下直水使留待。
정조 7년
傳于趙尙鎭曰。東萊水使入侍。
정조 7년
備忘記。慶尙左水使權必稱下直。長弓一張。長箭一部。片箭一部。筒兒一箇賜給。
정조 7년
金良倜奉命在外。代以朴能源爲事變假注書。
정조 7년
以前掌令李顯靖。禁推傳旨。傳于趙尙鎭曰。遠道之人。未能及期上來。不是異事。分揀。
정조 7년
以慶尙監司不請稟處狀啓。傳于趙尙鎭曰。旣有狀內稟處之命。則此狀本。無請令稟處等語。有若循例祗受者然。焉有此等狀體。然則自上直可決處乎。該道臣推考。職在出納。此等易知之事。不曾照察。致煩飭敎。政院之做錯。愈往愈甚。色承旨從重推考。元狀本。還下送。使之改修正上送。
정조 7년
徐瀅修奉命在外。代以李暾爲假注書。
정조 7년
李亨逵。以內醫院官員。以都提調提調意啓曰。貢獻物種。孰非緊重。而至於蔘料。乃是御藥所用。則事體與他尤別。近年以來。奸竇日滋。蔘品漸劣。羅蔘則專以家蔘充數。江蔘則俱是附合造成。絶無全體獨頭之可以合用者。一或點退。徒煩民邑之侵徵。而蔘品則如前。以至有別貿取用之擧。事之寒心。莫此爲甚。見今秋等不遠。羅蔘中。又或有混入家蔘者。江蔘中。或專以附合充數。則當該道臣。從重論勘。該道審藥。嚴刑定配。以爲懲後之道斷不可已。以此意。申飭兩道。何如。答曰。允。御藥事體。關係。何如。且況近年以來。慈殿湯劑。逐日煎入。而蔘料品劣味。亦不合用。前後申飭之下。以此等蔘料封進者。外藩事極爲駭然。本院點退之後。輒令再徵民間云。道臣擧行。節節未妥。此皆道臣不能防戢奸竇之致。以此意。各別嚴飭。來頭封進時。復或如前。該道臣。自政院。直捧先罷後拿傳旨。此乃爲所重爲民隱之意也。自本院。措辭嚴飭行會。
정조 7년
李亨逵。以弘文館言啓曰。新除授校理姜忱。卽爲牌招察任。何如。傳曰。允。
정조 7년
趙尙鎭。以兵曹言啓曰。輪對武臣。抄啓人員。別單書入之意。敢啓。傳曰。知道。
정조 7년
李在學。以禁衛營言啓曰。回泰門東邊宮墻缺落處。令已畢築。把守軍。還入洞龍門直所之意。敢啓。傳曰。知道。
정조 7년
李在學。以刑曹言啓曰。因校理洪文泳上疏。府吏律官。嚴刑遠地定配事。命下矣。依傳敎。義禁府執吏書吏金重淳。嚴刑一次後。慶尙道陜川郡定配所。卽爲押送。律官李寅成。曾經察訪。令義禁府擧行。何如。傳曰。允。
정조 7년
趙尙鎭。以義禁府言啓曰。刑曹啓辭內。因校理洪文泳上疏。府吏律官嚴刑遠地定配事命下。而律官李寅成。曾經察訪。令義禁府擧行事。允下矣。李寅成。今已拿囚。嚴刑一次。平安道安州牧定配。而以堂疏內辭意。具罪目。依例發遣府羅將。押送配所。何如。傳曰。允。
정조 7년
禁府啓目。殷栗前縣監李鼎運原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎議處。何如。判付啓。依允。
정조 7년
禁府啓目。金海前府使趙㠎原情云云。傳旨內辭意。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 7년
禁府啓目。監察趙思殷原情云云。傳旨內辭意。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。部將韓翼增原情云云。傳旨內辭緣。泛稱遲晩。刑推得情。何如。判付內後復若此。當別樣嚴處。今番段。付過放送爲良如敎。
정조 7년
禁府啓目。鐘閣守直官韓道元原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。開雲浦前萬戶權衡彬原情云云。傳旨內辭緣。泛稱遲晩。刑推得情。何何。判付啓。除刑推議處爲良如敎。
정조 7년
禁府啓目。開雲浦前萬戶崔仁得原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。玉浦前萬戶金行源原情云云。傳旨內辭緣。泛稱遲晩。刑推得情。何如。判付啓。除刑推議爲良如敎。
정조 7년
禁府啓目。玉浦前萬戶廉億齡等原情云云。傳旨問目內辭緣。泛稱遲晩。竝只刑推得情。何如。判付啓。除刑推議處爲良如敎。
정조 7년
禁府啓目。永登浦前萬戶李思訥等原情云云。傳旨問目內辭緣。泛稱遲晩。所當請刑是白乎矣。喪人勿爲請刑。旣有先朝受敎。上裁。何如。判付啓。竝只除刑推議處爲良如敎。
정조 7년
禁府啓目。知世浦前萬戶張益起等原情云云。傳旨問目內辭緣。泛稱遲晩。所當請刑是白乎矣。喪人勿爲請刑。旣有先朝受敎。上裁。何如。判付啓。竝只除刑推議處爲良如敎。
정조 7년
禁府啓目。加背梁前萬戶李奎廷等原情云云。傳旨問目內辭緣。泛稱遲晩。所當請刑是白乎矣。喪人勿爲請刑。旣有先朝受敎。上裁。何如。判付啓。竝只除刑推議處爲良如敎。
정조 7년
禁府照目。金海前府使趙㠎。矣身爲守令。旣速罪犯。而就囚之後。給錢府屬。欲爲擬律低仰之計者。揆以紀綱。萬萬寒心。以此照律罪。杖一百罪良中加一等。杖六十收贖。告身盡行追奪。徒一年定配。而定配則以母年七十。無兄弟獨身。依律文收贖。私罪。奉敎依允爲旀。功減一等爲良如敎。
정조 7년
禁府照目。鐘閣守直官韓道元矣。鐘閣守直。何等莫重。而身爲入直官。慢不檢察。有此無前變怪。事之驚駭。莫此爲甚。以此照律罪。杖八十收贖。奪告身三等。私罪。奉敎。如渠卑微之類。奪告身律名。猶爲猥濫。所謂鐘閣官職銜兺。汰去放送。仍令兵判。決棍爲良如敎。
정조 7년
禁府照目。覆檢官殷栗前縣監李鼎運矣。殺獄事體。何等重大。而只憑屍親之所告。以致正犯之不明。及其經年反案之後。罪人始得。則當初不能明覈之罪。在所難免。以此照律罪。杖六十收贖。奪告身一等。私罪。奉敎依允爲旀。功減一等爲良如敎。
정조 7년
禁府啓目。知世浦前萬戶張益起等。玉浦前萬戶廉億齡等。永登前萬戶李思訥等。加背梁前萬戶李奎廷等。開雲浦前萬戶崔仁得等矣。餉穀事體。何等嚴重。而張益起段。辛丑壬辰癸巳反作各穀九千二百五十八石。陸昌鎭段。丙申丁酉戊戌反作各穀一萬七千九百四十九石。李宗倫段。己亥反作各穀七千二百八十九石。李新興段。庚子反作各穀八千一百七石。金廷龍段。辛丑反作各穀八千七百二十四石。廉億齡段。癸巳甲午乙未反作各穀七千八百四十一石。金澤瑞段。戊戌己亥反作各穀四千二百六十九石。李衡邦段。庚子辛丑反作各穀三千七百一石。金行源段。丙申丁酉反作各穀三千二百九十石。金思訥段。丁亥反作米一百八十四石。李裕蕃段。癸巳甲午反作各穀七千六百九十九石。崔興根段。乙未丙申反作各穀二千一百八十九石。宋文佐段。丁酉戊戌反作各穀三千一百十二石。金禹澤段。己亥庚子反作各穀三千六百二十石。李奎廷段。庚子反作各穀四百五十五石。李大興段。辛卯壬辰反作各穀一千四百九十九石。金景祚段。丙申反作各穀九百十三石。崔仁得段。己亥庚子反作各穀七百一石。權衡彬段。丁酉戊戌反作各穀七百三十五石之多。揆以公法。萬萬痛駭。竝只以此昭律罪。張益起李宗倫廉億齡李弼邦金行源李思訥李裕蕃崔興根宋文佐李奎廷金景祚崔仁得權衡彬等段。告身盡行追奪。徒三年定配。又五年禁錮。李新興金禹澤李大興等段。徒三年定配。以喪前所犯。收贖。告身盡行追奪。又五年禁錮。陸昌鎭金廷龍金澤瑞等段。徒三年定配。以功臣子。收贖。告身盡行追奪。又五年禁錮。私罪。奉敎判付。其矣等所犯。俱是迷劣所致。何必一一盡罪。眞所謂誅之。則不可勝數。各該鎭最初首犯人兺。如律勘斷爲旀。其餘各人等。本津良中公罪勘放爲良如敎。
정조 7년
副修撰姜彝正疏曰。伏以。臣於日昨未徹之章。略陳其難冒之狀。而第緣親亨有命。陪扈義重。召牌之下。不敢他顧。冒沒出肅。仍爲持被。而從前不稱之實。不待人言。臣已自知。淟涊隨行。慙恧徒積。且臣偏母。年迫九耋。雖於不病之時。氣息如縷。每有朝夕懍慄之憂。臣常左右扶將。實無暫時離捨之勢。而除銜連縻。召命久淹。義分是懼。黽俛登程。親側睽違。不滿數旬。而私心憂慮。若度三秋。卽此家信忽到。臣母素患。挾感重添。飮啖全却。眩瞀莫省。促臣歸視。委送急脚。臣一聞此報。神魂飛越。有不得晷刻按住。積違之餘。一登前席。瞻近耿光。是臣區區微悃。而篤老之病。若是危劇。人子情理。萬萬罔措。玆不得不忙投短章。徑尋鄕路。收召之恩。終孤。戀結之忱。徒切。伏乞聖慈。特垂矜諒。亟削臣所帶之職。仍治臣擅行之罪。以肅朝綱。以安私分。千萬切祝。答曰。省疏具悉。爾其勿辭。救護母病。
정조 7년
判義禁金鍾秀疏曰。伏以。臣於病伏垂死之中。忽伏奉政府西壁新除。重之以金吾兼銜。馹召繼降。村隣動色。如臣釁累之踨。理合長作廢物。而乃蒙聖上惻然哀矜。必欲使之復起爲人。前後收錄。逾往逾加。一時恩命。至再至三。臣以首頓地。但有涕淚。臣之嚮叨本兵也。恩數曠絶。指導委曲。雖禽魚木石之頑。庶幾知感。而臣則冥然若無省覺。終始違傲。甘自陷於方命之科。雖中心惶懍。至今未已。而竊自意。從今以往。不復煩。虛辱寵命。夫豈科誤恩之稠疊。又至此耶。噫。臣之始請歸養。已爲四歲矣。續乞殘骸。亦且有年矣。藉令無他事端。旣退復進。萬萬無此理。況臣遭罹罔測。身名已敗。偸息田間。亦荷天地父母之所曲庇。抗顔朝端。是豈人理臣分之所敢出哉。區區肝血之懇。備悉於章封與筵奏。已蒙聖明之所照燭矣。念臣罪合誅殛。身蒙垢穢。人之不齒官職奚論。則致仕之請。雖謂之僭越。可也。身世窮獨。疾病沈痼。餘生凜凜。朝不謀夕。則致仕之名。雖謂之贅剩。亦可也。而臣之必欲於未死之前。獲遂至願者。誠以息黥補劓之道。唯永謝朝籍。自同編氓。爲可以生順而死安也。其情良亦悲矣。嗚呼。螻蟻賤臣。受殿下恩渥。與天無極。當時危急。尙蒙聖慈再造。到今究竟。僅有休退一路。而只緣臣行已無素。以致精誠不能上格。此臣之罪也。本職幸已旋蒙變通。而王府重任。尙爾虛縻。引日泯伏。爲罪滋大。玆不得不猥入文字。從縣道上聞。伏乞聖明。亟將臣新舊兼銜。一倂鐫免。仍許臣依願致仕。以卒造化生成之澤焉。臣無任涕泣祈懇之至。謹昧死以聞。千萬幸甚。答曰。省疏具悉。久住雖曰難强。暫膺不至甚妨。卿其勿辭。上來肅命。
정조 7년
持平李秀夏啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事。五件事。十件事。亟停勿煩
정조 7년
趙尙鎭啓曰。闕門有仍留之命。則標信未下之前。兵曹當爲權閉以待。而不此之爲。致有守門將任自出送之弊。開門事體。何等嚴重。而騎曹之不能檢飭。萬萬驚駭。當該入直堂郞。從重推考。守門將所當重勘。而本院請推之外。無他可施之罰。何以爲之。敢稟。傳曰。允。拿處。
정조 7년
癸卯八月初三日卯時。上御誠正閣。藥房入診。慶尙水使同爲入侍時。藥房都提調徐命善。提調鄭民始。副提調沈豐之。同副承旨趙尙鎭。假注書徐瀅修。記注官金鳳顯。紀事官尹行任。慶尙左水使權必稱。醫官吳道炯康命吉丁文壽。以次進伏訖。命善進前曰。朝氣稍涼。聖體。若何。上曰。一樣矣。命善曰。向來痞滯之候。近益快勝耶。上曰。有勝而無添。似因藥效矣。命善請診。上允之。諸醫以次診候。上曰。鄭好仁之事。實是朝廷之羞恥也。命善曰。伊時入齋殿後。卽報曉漏。安有名以重臣。而如此小事。容易欺慢之道乎。診候訖。道炯曰。脈候左右三部。似沈細矣。命吉曰。脈候稍安定。諸節似顯勝矣。文壽曰。浮大之脈候。快降矣。命善問道炯曰。今日卽入夏後初診。須詳奏所見。道炯曰。脈候沈細。恐猶有未及調和者。湯劑連爲進御。似好矣。命善曰。當限幾貼。道炯曰。當此換節。限十貼進御。以爲行氣和痰之地。則必有顯效矣。以次問命吉文壽。對如之。命善曰。醫官意見同然。湯劑。依此煎入。何如。上曰。依。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上命尙鎭書判付。命善曰。臣等率諸醫。入對元子宮。何如。上曰。明日爲之。可也。上命軍士房承旨入侍。鳳顯承命出傳。與左副承旨李在學偕入進伏。上命在學書傳敎曰。時囚皆令今日內照律。判堂在外。令次堂擧行。上曰。雖是繁文。而問安事。分明有古例。故使之考出矣。竟不能得耶。藥房院志中。予似見之矣。豐之曰。臣等則院志下敎。認以喉院志。而藥院志則未及考見矣。上命首醫出去。持院志以入。上命必稱進前。上問職姓名。對曰。慶尙左水使權必稱也。上曰。自何移遷。必稱曰。自宣川府使。待罪見職矣。上曰。西路年事。何如。對曰。海邊則大豐。峽路則免凶矣。上命。在學書判付。上曰。鄭好仁方在何處。在學曰。方在闕下私第云矣。上曰。昨日事。粧撰非矣。命善曰。粧撰之中。又敢張皇發明。決非道理矣。民始曰。內局人蔘事可悶。遺在尙有斤餘。而御用藥。每每貿用。此實由於審藥幻弄之致。此後又復如此。道臣論罪。審藥刑推定配。然後可矯此弊矣。上曰。此後王大妃殿湯劑。將何以繼用耶。以此意。出去草記。可也。且不特審藥。掌務官。亦不可不一番懲礪矣。民始曰。所謂掌務官。亦不知蔘之眞假。故每多見欺之弊矣。命善曰。向來以醫官久勤事。有下敎。故渠輩。亦方雀躍。而每都目。則太過。間都目。似適中矣。上曰。如寫字官兩醫司例。則何如。命善曰。渠輩則以爲。與彼類。輕重不同。司果自上達下。逐都目遷轉爲當云矣。上曰。吏兵批。各置一窠屬之醫官。俾無各司多雜岐之弊好矣。而此不可猝乍間決折者。與諸大臣。相議稟處。好矣。命善曰。御醫李養善。在喪終制。鍼醫金順行。外任遞來。竝依例還屬本院。令該曹。付軍職冠帶常仕。何如。上曰。依爲之。出擧條上曰。近來傳命之際。每多訛誤。如非傳命司謁。而替往政院者。自政院。立庭或撻楚。可也。豐之曰。問安一節。尙不得前例。何以爲之乎。上曰。此不過使之考出而已。仍於內醫院志。拈出經宿問安一條。敎曰。予之昨日所敎經宿問安云者。蓋指此也。親祭罷後。待天明還宮。則有經宿問安。卽爲還宮。則遂不問安。豈非乖當之甚乎。豐之曰。此則果是不察之失矣。上曰。省記事。亦何以爲之。此宜有一定之規矣。豐之曰。以行在所省記。移用於闕內。似未安矣。上曰。或出或入。不成事面。此後相議定制。可也。左承旨。則以爲。如何。豐之曰。左承旨所見。亦與臣等一般矣。仍命退。諸臣以次退出。
정조 7년
癸卯八月初三日巳時。上御誠正閣。推考房承旨。與閣臣入侍時。原任直閣徐鼎修徐龍輔。右副承旨林錫喆。假注書徐瀅修。記注官金鳳顯。記事官尹行任。以次進伏訖。上謂鼎修龍輔曰。閣志。今方釐正乎。鼎修等對曰。臣等今日欲往會于奉朝賀家。相議凡例矣。上命賤臣。傳諭于敦寧都正兪彦鏶處。賤臣承命將退。上曰。今日會議。閣志凡例。明日離發。可也。仍命退。諸臣以次退出。
정조 7년
癸卯八月初三日申時。上御誠正閣。坐直承旨入侍時。行左承旨李亨逵。假注書金孝建。記事官李崑秀尹行任。以次進伏訖。上曰。禮曹草記。使守廳承旨催促頒布。賤臣出來傳命。上命書傳敎曰。元陵陵上有頉處。油芚蓋覆之後。向來潦雨。果無滲濕處乎。出番陵官。使之明日來待。上曰。明日殿座時。侍衛雲寶劍兵曹摠府堂郞外。皆以入直磨鍊。出榻敎上命退。承史以次退出。
정조 7년
行都承旨沈豐之坐。行左承旨李亨逵坐。行右承旨鄭志儉坐。左副承旨李在學坐直。右副承旨林錫喆坐。同副承旨趙尙鎭坐直。注書二員未差。假注書李暾仕金孝建仕直。事變假注書朴能源仕。
정조 7년
趙尙鎭啓曰。今日文臣製述時。副司果李魯春。前佐郞李庚運。前正言趙興鎭。前應敎徐有成。前佐郞李福潤。不呈擧案。見漏書啓。仍爲赴試。事甚未安。竝推考警責。禮曹之不能照檢。亦極疎忽。當該堂郞。亦爲推考。何如。傳曰。允。
정조 7년
李亨逵啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李亨逵啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于李亨逵曰。承旨與元陵參奉入侍。
정조 7년
傳于李在學曰。工房承旨入侍。
정조 7년
傳于林錫喆曰。推考房承旨入侍。
정조 7년
備邊司薦望。以申大謙爲北兵使。
정조 7년
有政。吏批。判書徐浩修進。參判鄭昌順。參議金憙牌不進。左副承旨李在學進。以李東郁爲司諫。洪周萬爲掌令。柳翼之爲掌令。李敏采爲兵曹佐郞。朴師沃爲司僕判官。兪漢寬爲童蒙敎官。李是銓爲光陵參奉。李胤中爲崇靈殿參奉。安胎使徐浩修。開城府分敎官趙有善單付。敦寧主簿安鼎福。長陵令朴仁榮相換。
정조 7년
兵批。判書李𡊠進。參判柳義養入直。參議李亨元病。參知鄭存中病。同副承旨趙尙鎭進以閔百履爲訓鍊副正。李景晟崔秀崗爲武兼。具縉爲宣傳官。副護軍李顯靖李養善。副司果金順行單付。宣傳官吳徹常。訓鍊主簿鄭㵙相換。
정조 7년
傳于李亨逵曰。軍士房承旨入侍。
정조 7년
李在學啓曰。明日次對。諫院無進參之員。除在外外。未肅拜呈告人員。竝待開門牌招。何如。傳曰。允。
정조 7년
以吏曹參議金憙牌不進罷職傳旨。傳于趙尙鎭曰。只推。
정조 7년
趙尙鎭。以吏曹言啓曰。英陵令金墉。掌苑署別提許炫呈狀內。身病猝重。勢難察任云。竝姑改差。何如。傳曰。允。
정조 7년
林錫喆。以司饔院官員。以都提調提調意啓曰。今秋柴場。每以明年燔造官差出。例當辭朝出去。而燔造官之年年輪差。多有弊端。故今年燔造官。主簿任希游。使之仍察明年矣。以秋等燔造。方在分院。柴場摘奸。則除辭朝擧行事。分付。何如。傳曰。允。
정조 7년
林錫喆。以義禁府言啓曰。時囚罪人張益起李宗倫廉億齡李弼邦金行源李思訥李裕蕃崔興根宋文佐李奎廷金景祚崔仁得權衡彬等。告身盡行追奪。徒三年定配。又五年禁錮。李新興金禹澤李大興等。徒三年定配。以喪前所犯。收贖。告身盡行追奪。又五年禁錮。陸昌鎭金廷龍金澤瑞等。徒三年定配。以功臣子。收贖。告身盡行追奪。又五年禁錮事。照律啓目判付內。各鎭最初首犯人。如律勘斷。其餘各人等。本律公罪勘放事。命下矣。知世浦最初反作首犯萬戶張益起。玉浦最初反作首犯萬戶廉億齡。永登最初反作首犯萬戶李思訥。加背梁最初反作首犯萬戶李奎廷。開雲浦最初反作首犯萬戶金鼎象矣。金鼎象。旣己身故。勿論。張益起廉億齡李思訥李奎廷等。告身盡行追奪。又五年禁錮。而張益起。原春道平昌郡藥水驛。徒三年定配。廉億齡。黃海道谷山府所串驛。徒三年定配。李思訥。遂安郡位羅驛。徒三年定配。李奎廷。洪忠道西原縣雙樹驛。徒三年定配。竝以議啓內辭意。具罪目。依例發遣府羅將。押送于各其配所。而陸昌鎭李宗倫李新興金廷龍金澤瑞李弼邦金行源李裕蕃崔興根宋文佐金禹澤李大興金景祚崔仁得權衡彬等。本律以公罪。徒三年定配。收贖放送。何如。傳曰。允。功議分揀。各減一等。
정조 7년
趙尙鎭。以義禁府言啓曰。張益起廉億齡李思訥李奎廷等。告身盡行追奪。又五年禁錮。而張益起原春道平昌郡藥水驛。徒三年定配。廉億齡。黃海道谷山府所串驛。徒三年定配。李思訥。遂安郡位羅驛。徒三年定配。李奎廷。洪忠道西原縣雙樹驛。徒三年定配。陸昌鎭李宗倫李新興金廷龍金澤瑞李弼邦金行源李裕蕃崔興根宋文佐金禹澤李大興金景祚權衡彬等。以公罪。徒三年定配收贖事。昭律草記事。批旨內。功議則分揀。各減一等事。命下矣。李奎廷十代祖塤。佐理功臣云。功減一等。告身盡行追奪。又五年禁錮。徒二年半定配。陸昌鎭父重輝。金廷龍父星得。金澤瑞父永建等。揚武原從功臣云。竝功減一等。徒二年半定配收贖。張益起李宗倫李新興廉億齡李弼邦金行源李思訥李裕蕃崔興根宋文佐金禹澤李大興金景祚崔仁得權衡彬等。無功云矣。敢啓。傳曰。知道。
정조 7년
林錫喆。以義禁府言啓曰。丹鳳門守門將陳景文拿處事。傳旨啓下矣。陳景文。今方入直云。替直後拿因。何如。傳曰。允。
정조 7년
刑曹啓目。江界座首朴順長等。尾蔘塗糊和沙。情節畢露。令道臣考律勘處爲白乎旀。在逃罪人安國柱段。置塗和作片。旣出其手。則亦不可以逃躱而置之。從速譏捕。一體勘律之意。竝以分付道臣。何如。判付啓。凡諸道査事。已經登聞。則無論首從。自京司分等決處。或知委道臣。使之擧行後狀聞。至於李應爀事。事關贓汚。所係不輕。而在逃之首犯。在囚之隨從。不請稟裁。又不付本曹。而禁府直以決處之意。文移戶曹。自戶曹行會該道。禁府及戶曹事。俱甚諫忽。當該堂上。竝從重推考。回啓條件。依此施行爲乎矣。決處形止。使之狀聞爲旀。安國柱段。尙不跟捕。難免稽緩之責。各該討捕使。推考警責。跟捕之後。不可遽然照律。前後作奸情節。令道臣嚴刑覈處事。分付爲良如敎。
정조 7년
知敦寧洪樂命疏曰。伏以。親祼宮享。聖孝克伸。達宵將事之餘。回鑾萬安。臣民歡祝。曷有其極。仍念臣之病狀。歲增月加。癃痼淹淹之中。伏奉除旨。以臣爲弘文館提學者。臣病情虛損。若驚若感。不覺流淚之橫枕也。臣旣有實職。又有提調。又兼文任。裒然若身在朝列。而顧其形影。則床笫間一籧篨耳。恩不知榮。義不知畏。前後除拜。一不知叩謝。眷渥如彼。而冥頑若此。跼天蹐地。此何人斯。惟是一退。得免尸竊。然後庶可以粗安義分。故臣敢冒死。屢上乞骸之章。而迄未蒙允兪。莫非臣誠意淺薄。不能上格之致。慙惶失圖。如窮無歸。及至第三疏。則惶恐待命八十日。始伏蒙恩批。至諭以不欲捨卿。廢疾螻蟻之賤。何以得此於君父也。雙擎九頓。不知死所。雖然先正臣李滉。嘗引老病難仕。求退得退之人而爲言曰。古今此類。不可枚數。彼其爲是者。豈臣忘君而君棄臣哉。然則臣之求退。豈爲忘殿下。而殿下之許退。亦豈爲捨臣哉。君臣之義。無所逃於天地之間。進亦事君。退亦事君。生亦事君。死亦事君。豈可以進退死生。移易其事君以忠之心哉。由是則君之於臣也。亦然。進與退。皆君之所使也。豈可以進退。有所論其捨不捨哉。臣素多疾。長而愈劇。衰而益痼。三十年蹭蹬狼狽者。一直病耳。不然。臣其何故而必求退耶。古之不仕者。有數種人物。踰垣閉門。諔詭之士也。荷蕢植杖。隱遁之流也。避聖而趨。發憤而投。是所謂狂者也。臣之非此等人。則人人之所共知。而士或有不遇時。抹摋而引退者。若臣之所遭際。則又大有不然者。臣幸生千一之會。眞逢聖明之主矣。惟我殿下。聰明而睿智。寬裕而剛毅。中正而密察。非聖人之姿。而能若是乎。奉先則孝通於神明。事天則誠格于雨暘。愛民則仁洽乎肌髓。非聖人之德而能若是乎。苟能聖不自聖。勉而又勉。無間斷焉。無二無雜焉。如天命之於穆不已。如文王之德之純。則太平萬世之休。如執左契。豈不盛哉。噫。臣旣生逢聖主。則固已幸矣。而又爲聖主之所誤知。則其幸尤大矣。權職顯官。必欲用臣。溫諭嚴旨。必欲進臣。其拂拭之鄭重。眷顧之隆摯。果何如哉。臣若揚揚而冒膺。則韓愈所謂大丈夫用力於當世者之利祿名聲。或可以戾契致。臣獨何苦而謝仕於明時。求退於未老。捨榮達而就窮寂。離親戚而近樵牧。薄市腴而甘鯈藿。遠城闕可樂之地。而白首拽疾。飄轉草樹丘壑荒涼之墟哉。臣之心。以爲聖恩弘大。天地莫量。而不幸癈疾。圖報無路。此臣罪也。績蔑而秩高。無勞而有俸。此臣罪也。身廢荒野。而名係好爵。此臣罪也。尸竊昧恥。而逋慢無懼。此臣罪也。爲人臣而負罪若此。惟有窮其身。苦其志。必退乃已。以之安分而畢義。然後庶可以贖其罪之萬一耳。臣之情事。亦可謂窮且慼矣。噫。狗馬賤疾。不必輒事覶縷。以干崇嚴之聽。而疾痛之呼父母。亦其理宜也。人孰無病。臣身之偏酷如此者。豈非命耶。痰火一祟。轉而爲虛勞。又轉而爲心疾。又轉而爲膈痞爲腹脹爲懸癖。流瘕血漲吐瀉等奇怪百症。迭發交侵。最是脚痺。輾轉增劇。腰腿以下。全無省覺。扶擁移步。亦不過十步九步。乃蹲而仆。或負於人。或擔於輿。絗十帀於房闥庭除之間。而眩瞀旋發。氣息喘喘欲絶。以私則家廟松楸。廢禮已久。以公則時節朝會。慶賀起居之班。阻跡亦已久。爲子不孝如此。爲臣不忠如此。夢寐之間。往往號慟。俯仰穹壤。不如死之久矣。雖然。一縷未泯。形殼猶存。一日在世。則有一日之義分。二日在世。則有二日之義分。故臣之冒死求退懇懇而不已者。乃欲其粗安爲臣之分。以畢事君之義耳。殿下謂臣世臣之裔。無大罪過。不欲遽許其退。一向羈縻。使臣竟陷於尸竊之辜。逋慢之誅。分有所不安。義有所不畢。一朝溘然。將不免爲不瞑之鬼。則殿下所以眷臣而不欲捨臣者。豈不反爲眞捨臣哉。伏願聖明。哀之憐之。察臣悲苦之懇。亟命有司。鐫削臣本兼諸任。仍許臣依願致仕。俾臣優遊田間。反本而補過。安意而就盡。則是殿下終始顧復之慈於臣也。是殿下終始生成之澤於臣也。惟殿下之曲垂裁處焉。情窮辭竭。繼之以涕淚而已。臣無任瞻天望雲激切祈懇之至。謹昧死以聞。答曰。省疏具悉。予於卿三字之銜。一味靳許。蓋取卿恬退之操也。須加將攝。自能差可。所請不允。卿其勿辭。竢少間上來行公。
정조 7년
癸卯八月初四日卯時。上御仁政殿。文臣製述入侍時。行都承旨沈豐之。行左承旨李亨逵。行右承旨鄭志儉。左副承旨李在學。右副承旨林錫喆。同副承旨趙尙鎭。假注書李暾金孝建。記事官李崑秀尹行任。以次序立于仁化門外。上乘輿。從仁化門以出御殿上。引儀引試官及應製人入就位。假引儀唱臚。試官以下。皆四拜俯伏。領議政鄭存謙等。仍進前曰。日氣尙熱。聖體。若何。上曰。一樣矣。上命書論表題雙揭。仍下敎曰。應製之臣。各以所長。必盡其才之意。分付。豐之承命傳布。上曰。侍衛禁軍與儀仗輦輿。皆令退出。志儉曰。明日卽本閣奉審日次。依例爲之乎。上曰。初八日旣是大奉審。明日則置之。可也。上乘輿。從仁化門還內。諸臣以次退出。
정조 7년
癸卯八月初四日辰時。上御誠正閣。承旨入侍時。行左承旨李亨逵。假注書金孝建。記事官李崑秀尹行任。以次進伏訖。行右承旨鄭志儉。率元陵參奉尹星基。追入進伏。上曰。元陵參奉入侍之命。誰其傳之乎。亨逵曰。俄者。司謁傳命矣。上命書傳敎曰。莫重入侍。有此誤傳。當該司謁。爲先汰去。令攸司。從重科治。上命右承旨與元陵參奉先退。上曰。明日次對。來詣與否。使備郞問于大臣。賤臣出來傳命。以明日抄啓文臣親試之故。當爲頉稟之意。還奏。上曰。依例來詣之意。分付。賤臣出來。傳命後還入進伏。上曰。注書往試所。審察場中以來。賤臣承命。往試所。還奏以始書試券之人。間間有之之意。上命退。諸臣以次退出。
정조 7년
癸卯八月初四日巳時。上御誠正閣。推考房承旨入侍時。右副承旨林錫喆。假注書金孝建。記事官李崑秀尹行任。以次進伏訖。上曰。藥房都提調。提調右承旨。率兒醫入侍。賤臣承命出。與都提調徐命善。提調鄭民始。行右承旨鄭志儉。醫官李挺楫李景晃李喜仁偕入進伏。上命諸臣仰瞻元子。命善曰。近伏聞醫官之言。元子宮泄患。已爲復常。不任欣幸。今獲仰睹。神色凡節。比向來入瞻時。尤爲完實。誠極慶忭矣。上命挺楫診察後。命醫官先退。上曰。兵判入來。開政與否。知入。賤臣承命出來。以入來開政之意。還奏。上曰。望筒催促。仍命退。諸臣以次退出。
정조 7년
癸卯八月初四日未時。上御誠正閣。科次入侍時。讀券官領議政鄭存謙。吏曹判書徐浩修。行大司成朴祐源。刑曹參議趙鼎鎭。禮曹參議洪明浩。行副司直吳大益李益烍。行都承旨沈豐之。假注書金孝建。記事官李崑秀尹行任。以次進伏訖。存謙曰。安胎使。當爲依例還付。令政院政官稟旨牌招。以爲啓下之地。何如。上曰。依爲之。出擧條浩修曰。式年試期。只隔一望。而各道掌試都事中。咸鏡都事趙武範。則已於日前下直。其餘都事。則竝未及下直。試邑稍遠之處。則必有窘速之患。各別催促。皆令數日內辭朝。以爲斯速赴任之地。何如。上曰。依爲之。出擧條上曰。政官牌招開政。出榻敎上命考試券。存謙等。考試券後。拆名以奏。副司果洪彬爲表三下。壯元典籍尹九宗爲論三下壯元。修撰李錫夏。校理李泰永等。以次入格。出榜畢後。上曰。白文何爲捧入乎。豐之曰。前有白文呈券之例。故臣依例捧入矣。仍奏曰。文臣製述時。論表雙揭。聖意蓋欲使之無白文呈券之弊也。年前又有飭敎。則事當隨其所能。各自製呈。而今日製述時。司藝鄭重祿。直講韓相肇。司祿柳㶊玄。博士金致泳等四人。敢以白文呈券。揆以事體。固已寒心。且昨年製述時則製進。今年則不爲製進。跡涉慢忽。尤極駭然。依外等例。直捧罷職傳旨。何如。上曰。當竝罷職。而猶不知委折之如何。竝拿處。待捧供以罷職捧傳旨。可也。出擧條命退。諸臣以次退出。
정조 7년
癸卯八月初四日申時。上御誠正閣。軍士房承旨入侍時。左副承旨李在學。假注書金孝建。記事官李崑秀尹行任。以次進伏訖。在學曰。守禦把摠望筒遺失之事。連日査實。而終未究得。故方嚴飭院吏。期於得出矣。上曰。不可置而勿論。伊時出給掖隷與院吏。俱爲論罪。可也。上命書榻敎曰。初六日專經武臣試射處所。以春塘臺爲之。以宣傳官望筒。命書傳敎曰。伊日宣傳官復命。在於二更初。而坐直承宣。信聽院吏之指揮。未卽入稟。以此至入待罪。然則渠輩。別無可罪之端。汰去分揀。此望筒勿施。大體宣傳官。奉命往還。每患遲滯。雖以其時言之。初昏出去。二更入來。遲滯之罪。亦不可全然無警。其中右位。他司漫窠相換。以懲日後。仍命退。承史以次退出。
정조 7년
行都承旨沈豐之坐。行左承旨李亨逵坐。行右承旨鄭志儉坐。左副承旨李在學坐直。右副承旨林錫喆坐直。同副承旨趙尙鎭坐。注書二員未差。假注書李暾仕金孝建仕直。事變假注書。
정조 7년
傳于李亨逵曰。試官以下。入侍。
정조 7년
傳于林錫喆曰。大臣備局堂上。引見。
정조 7년
李在學啓曰。禁衛營將官來言。本營軍兵。日次私習云意。敢啓。傳曰。知道。